ปลัดกระทรวงศึกษาธิการ เปิดเผย ภาพรวมการฉีดวัคซีนนักเรียนเป็นไปด้วยความเรียบร้อย พร้อมระบุ ผู้ปกครองยินยอมให้นักเรียนได้รับวัคซีนเพิ่มมากขึ้น
นายสุภัทร  จำปาทอง ปลัดกระทรวงศึกษาธิการ (ศธ.) กล่าวว่า ยอดคิกออฟฉีดวัคซีนวันแรก 4 ตุลาคมใน 13 เขตสุขภาพ 15 จังหวัด อยู่ที่ประมาณกว่า 1 หมื่นราย สาเหตุที่ตัวเลขมีไม่มากเพราะเป็นวันเริ่มต้น แต่จะปูพรมเร่งฉีดทั่วประเทศตั้งแต่วันนี้ -7 ตุลาคม ยกเว้นจังหวัดนนทบุรี ที่จะฉีดในวันที่ 15-17 ตุลาคมและไม่ให้ฉีดในโรงเรียน แต่ให้ฉีดที่ เมืองทองธานี ซึ่งทางจังหวัดจะบริหารจัดการโดยคาดว่าฉีดได้วันละ 3 หมื่นราย         โดยขณะนี้มีผู้ปกครองยินยอมให้ลูกฉีดวัคซีนเพิ่มขึ้น 3,757,218 ล้านคน จากตัวเลขนักเรียน นักศึกษาทั้งหมด 5,023,686 คน และจะทยอยเพิ่มขึ้นเรื่อยๆ โดยทางกระทรวงสาธารสุข (สธ.) จัดส่งวัคซีนให้จังหวัดต่างๆ แล้ว กว่า 1.8 ล้านโดส คิดเป็น 50% ของจำนวนนักเรียนที่ผู้ปกครองยินยอมให้ฉีดเข็มแรก ส่วนที่เหลือจะทยอยส่งมาหลังจากได้รับวัคซีน ซึ่งอย่างช้าวันที่ 13 ตุลาคมวัคซีนล็อตที่ 2 จะต้องส่งไปยังจังหวัดต่างๆ ทั้งนี้จากการฉีดวัคซีนวันแรก มีนักเรียนเกิดอาการแน่นหน้าอกหลังการฉีดวัคซีน 3 ราย ที่จังหวัดชัยนาท จากการตรวจสอบพบว่า เป็นไส้ติ่งอักเสบ1 ราย ส่วนที่เหลือ ไม่พบอาการผิดปกติและได้กลับไปที่พัก ส่วนจังหวัดอื่นๆ ยังไม่ได้รับรายงาน        ด้านนายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) กล่าวว่า  ภาพรวมการฉีดวัคซีน เป็นไปด้วยความเรียบร้อย ยังไม่มีรายงานเด็กได้รับผลกระทบ ทั้งนี้ จะเร่งดำเนินการฉีดทั้งครูและนักเรียนเพื่อให้พร้อมสำหรับการเปิดเทอมภาคเรียนที่ 2 ปีการศึกษา2564 วันที่ 1 พฤศจิกายน แต่ต้องดูปัจจัยความเสี่ยงด้านการแพร่ระบาดประกอบด้วย หากพพื้นที่ใด มีความพร้อมตามหลักเกณฑ์ของ สธ.ก็สามารถจะเปิดเรียนได้ เช่น อาจใช้วิธีสลับวันมาเรียน เพื่อลดความเครียดจากการเรียนออนไลน์ ทั้งหมดอยู่ที่ความพร้อม ผลลการประเมินความเสี่ยง และการพิจารณาของศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) จังหวัด ส่วนการจัดการเรียนการสอน ระหว่างเด็กที่ได้รับวัคซีนแล้ว กับเด็กที่ยังไม่ได้รับวัคซีนนั้น ขึ้นอยู่กับโรงเรียนบริหารจัดการ เช่น แยกห้องเรียน แต่ทั้งหมดต้องยึดมาตรการของ สธ.เป็นหลักเพื่อให้การจัดการเรียนการสอนเป็นไปด้วยความปลอดภัยสูงสุด